Document ID: 32010D0224

DECIZIE CONSILIULUI ŞI A COMISIEI
din 29 martie 2010
privind încheierea Acordului de stabilizare şi de asociere între Comunităţile Europene şi statele membre ale acestora, pe de o parte, şi Republica Muntenegru, pe de altă parte
(2010/224/UE, Euratom)
CONSILIUL UNIUNII EUROPENE ŞI COMISIA EUROPEANĂ,
având în vedere Tratatul privind funcţionarea Uniunii Europene, în special articolul 217 coroborat cu articolul 218 alineatul (6) litera (a) şi alineatul (8),
având în vedere Tratatul de instituire a Comunităţii Europene a Energiei Atomice, în special articolul 101 paragraful al doilea,
având în vedere propunerea Comisiei Europene,
având în vedere aprobarea Parlamentului European,
având în vedere aprobarea Consiliului, acordată în temeiul articolului 101 din Tratatul de instituire a Comunităţii Europene a Energiei Atomice,
întrucât:
(1)
Acordul de stabilizare şi de asociere între Comunităţile Europene şi statele membre ale acestora, pe de o parte, şi Republica Muntenegru, pe de altă parte, (denumit în continuare „acordul”) a fost semnat la 15 octombrie 2007, sub rezerva încheierii acestuia la o dată ulterioară.
(2)
Dispoziţiile comerciale ale acordului au un caracter excepţional, determinat de politica pusă în aplicare în cadrul procesului de stabilizare şi de asociere şi nu vor reprezenta, pentru Uniunea Europeană, un precedent în domeniul politicii comerciale practicate de Uniune faţă de alte ţări terţe decât cele din Balcanii de Vest.
(3)
Ca o consecinţă a intrării în vigoare a Tratatului de la Lisabona la 1 decembrie 2009, Uniunea Europeană a înlocuit Comunitatea Europeană şi i-a succedat acesteia.
(4)
Acordul ar trebui aprobat,
ADOPTĂ PREZENTA DECIZIE:
Articolul 1
Acordul de stabilizare şi de asociere între Comunităţile Europene şi statele membre ale acestora, pe de o parte, şi Republica Muntenegru, pe de altă parte, anexele şi protocoalele la acesta, precum şi declaraţiile comune şi declaraţia Comunităţii ataşate la actul final sunt aprobate prin prezenta decizie în numele Uniunii Europene şi al Comunităţii Europene a Energiei Atomice.
Textul acordului este ataşat la prezenta decizie.
Articolul 2
Preşedintele Consiliului procedează, în numele Uniunii, la următoarea notificare:
„Ca o consecinţă a intrării în vigoare a Tratatului de la Lisabona la 1 decembrie 2009, Uniunea Europeană a înlocuit Comunitatea Europeană şi i-a succedat acesteia, exercitând începând cu data respectivă toate drepturile Comunităţii Europene şi asumându-şi toate obligaţiile acesteia. Prin urmare, referirile la «Comunitatea Europeană» în textul acordului se interpretează, după caz, ca referiri la «Uniunea Europeană»”.
Articolul 3
(1) Poziţia care urmează să fie adoptată de către Uniune sau de către Comunitatea Europeană a Energiei Atomice în cadrul Consiliului de stabilizare şi de asociere şi în cadrul Comitetului de stabilizare şi de asociere, atunci când acesta din urmă este împuternicit de către Consiliul de stabilizare şi de asociere să acţioneze, este stabilită de către Consiliu, la propunerea Comisiei sau, după caz, de către Comisie, în ambele cazuri în conformitate cu dispoziţiile corespunzătoare din tratate.
(2) În conformitate cu articolul 120 din acord, preşedintele Consiliului prezidează Consiliul de stabilizare şi de asociere. Un reprezentant al Comisiei prezidează Comitetul de stabilizare şi de asociere, în conformitate cu regulamentul de procedură al acestuia.
(3) Decizia de a publica în Jurnalul Oficial al Uniunii Europene deciziile Consiliului de stabilizare şi de asociere şi ale Comitetului de stabilizare şi de asociere se ia de la caz la caz de către Consiliu sau de către Comisie, în ambele cazuri în conformitate cu dispoziţiile corespunzătoare din tratate
Articolul 4
Preşedintele Consiliului este autorizat prin prezenta decizie să desemneze persoana (persoanele) împuternicită (împuternicite) să depună, în numele Uniunii Europene, actul de aprobare prevăzut la articolul 138 din acord. Preşedintele Comisiei depune actul de aprobare menţionat anterior în numele Comunităţii Europene a Energiei Atomice.
Articolul 5
Prezenta decizie intră în vigoare la data adoptării sale.
Adoptată la Bruxelles, 29 martie 2010

Labels: 19
5
10
18
15